राजस्थान में ऐसे 65 ब्लैक स्पॉट, जहां बार-बार हो रहे हादसे, जानिए VIDS से कैसे होगा एक्सीडेंट्स पर कंट्रोल ?
Rajasthan National Highway Accidents Rate - राजस्थान से गुजर रहे अलग-अलग नेशनल हाइवे पर 65 ऐसे खतरनाक स्थान हैं, जहां पर बार-बार दुर्घटनाएं हो रही हैं। ये ऐसे खतरनाक चौराहे, तिराहे और मोड़ हैं
राजस्थान से गुजर रहे अलग-अलग नेशनल हाइवे पर 65 ऐसे खतरनाक स्थान हैं, जहां पर बार-बार दुर्घटनाएं हो रही हैं। ये ऐसे खतरनाक चौराहे, तिराहे और मोड़ हैं जहां पिछले तीन साल में प्रत्येक जगह पर 5 से ज्यादा हादसे हुए और हर जगह औसतन 10 से ज्यादा लोग अपनी जिंदगी खो बैठे। ड्राइवर की लापरवाही के अलावा रोड इंजीनियरिंग की खामियां इन दुर्घटनाओं का बड़ा कारण रही हैं। भारतीय राष्ट्रीय राजमार्ग प्राधिकरण (एनएचएआई) की ओर से चिह्नित किए गए इन 65 ब्लैक स्पॉट को एक्सीडेंट फ्री करने के लिए जल्द ही ट्रैफिक मैनेजमेंट के लिए राडार सिस्टम लगाने की तैयारी है। हरेक ब्लैक स्पॉट को एनएचएआई की ओर से वीडियो इंसीडेंट डिटेक्टिव सिस्टम (वीआईडीएस) से कवर किया जाएगा।
एनएचएआई के महाप्रबंधक (हाइवे संधारण व संचालन) अजय कुमार आर्य ने भास्कर को बताया कि वीआईडीएस के जरिए प्रत्येक ब्लैक स्पॉट के पूरे ट्रैफिक की लाइव स्टडी और डेटा एनालिसिस हो सकेगा ताकि उस जगह पर जरूरत के मुताबिक आवश्यक सुधार किए जा सके। इस प्रोजेक्ट को एनएचएआई ने मंजूरी दे दी है। अब टेंडर प्रकिया शुरू करने की तैयारी है। संभवतया दिसंबर तक सभी ब्लैक स्पॉट कवर कर लिए जाएंगे और अगले साल जनवरी की शुरुआत में यह सिस्टम काम करना शुरू कर देगा।
इस तरह से काम करेगा वीआईडीएस
वीडियो इंसीडेंट डिटेक्टिव सिस्टम (वीआईडीएस) के तहत ट्रैफिक मॉनिटरिंग के लिए हाई पावर राडार लगाए जाएंगे। 4 लेन और 6 लेन हाइवे पर हर ब्लैक स्पॉट पर जूम कैमरे लगेंगे। सभी ब्लैक स्पॉट पर हाई रेजोल्यूशन कैमरे से दिन के समय 200 मीटर और रात के समय 60 मीटर तक ट्रैफिक की बारीकी से रिकॉर्डिंग होगी। ये कैमरे 360 डिग्री कवरेज के लिए चारों दिशाओं और ऊपर-नीचे घूम सकेंगे। वाहनों की नंबर प्लेट को पढ़ सकेंगे। कैमरों के जरिए लगातार ट्रैफिक काउंट होगा। यह भी डेटा तैयार होगा कि उस जगह से हैवी व्हीकल्स और पैसेंजर व्हीकल्स कितने निकल रहे हैं। ये कैमरे रोंग डायरेक्शन में ट्रैफिक के मूवमेंट को अलग से कैप्चर करेंगे। वाहनों की गलत ओवरटेकिंग को पकड़ेंगे। खतरनाक स्थानों के आसपास सड़क पर होने वाली अवैध पार्किंग को कैप्चर करेंगे। एनएचएआई से पुलिस और परिवहन विभाग भी जुड़े रहेंगे। जो लोग ट्रैफिक नियमों का उल्लंघन करेंगे उनको सीधे घर पर चालान भेजा जाएगा। वीआईडीएस के जरिए ट्रैफिक के फ्लो, ड्राइवर के बिहेवियर और रोड इंजीनियरिंग के एनालिसिस के जरिए हाइवे में सुधार की जरूरत का पता चल सकेगा। इसके बाद सभी ब्लैक स्पॉट को सुधार कर एक्सीडेंट फ्री किया जा सकेगा।
सभी प्रोजेक्ट डायरेक्टर्स ऑफिस में बनेंगे कंट्रोल रूम
हर हाइवे पर नजर रखने के लिए एनएचएआई के सभी प्रोजेक्ट डायरेक्टर (पीडी) ऑफिस में अलग से कंट्रोल रूम बनेगा। कंट्रोल रूम में संबंधित हाइवे के ब्लैक स्पॉट पर वीआईडीएस से आने वाले तमाम डेटा डिस्पले होंगे। इससे पता चल सकेगा कि ब्लैक स्पॉट वाली जगह पर ट्रैफिक बिहेवियर कैसा है। किन कारणों से एक्सीडेंट हो रहे हैं। किस तरह से लोग ट्रैफिक नियमों का उल्लंघन कर रहे हैं। इसके आधार पर हाइवे के ब्लैक स्पॉट पर ट्रैफिक मैनेजमेंट और लापरवाही करने वाले वाहन चालकों पर कार्रवाई हो सकेगी।
वीडियो मैसेज वाले साइनेज देंगे वाहन चालकों को एडवांस जानकारी
बार-बार एक्सीडेंट वाले खतरनाक स्थानों के दोनों तरफ हाइवे के आरपार बड़े-बड़े वीडियो मैसेज साइनेज लगाए जाएंगे। इन साइनेज पर लगातार यह चेतावनी डिस्पले होगी कि आगे एक्सीडेंट के लिहाज से खतरनाक चौराहा या तिराहा है। इसके अलावा अगर कहीं कोई एक्सीडेंट हो जाता है तो बाकी वाहन चालकों को जाम से बचाने के लिए साइनेज पर वीडियो मैसेज डिस्पले होंगे ताकि वाहन चालक पहले से ही सावधान रहे।
क्या होता है ब्लैक स्पॉट : एनएचएआई के अनुसार किसी हाइवे के 500 मीटर के उस हिस्से को ब्लैक स्पॉट कहा जाता है जहां पिछले तीन साल में 5 या इससे ज्यादा हादसे हुए और इन हादसों में दस से ज्यादा लोगाें की जान चली गई।
12 जिलों में हादसे ज्यादा, सबसे ज्यादा जयपुर में ब्लैक स्पॉट
जिला ब्लैक स्पॉट
जयपुर 15
अजमेर 8
जोधपुर 6
बूंदी 5
दौसा 6
भरतपुर 4
धौलपुर 3
अलवर 2
सीकर 1
भीलवाड़ा 1
बीकानेर 1
बारां 1
हाइवे के हादसों में राजस्थान देश में दसवें और मौतों के मामले में चौथे नंबर पर
केंद्रीय सड़क परिवहन मंत्रालय की ओर से जारी की गई ताजा रिपोर्ट के अनुसार राजस्थान से गुजर रहे नेशनल हाइवेज पर वर्ष 2021 में 6424 दुर्घटनाएं हुईं जिनमें 3839 लोगों की मौतें हुईं। राष्ट्रीय राजमार्गों पर हो रही दुर्घटनाओं की संख्या के लिहाज से राजस्थान देश में दसवें नंबर पर है लेकिन इन दुर्घटनाओं में मौतों के मामले में राजस्थान का नंबर चौथे स्थान पर आता है। यानी राजस्थान में दुर्घटनाएं देश के अन्य नौ राज्यों से कम हुई लेकिन हादसे इतने भयंकर हुए कि मरने वालों की संख्या में सिर्फ तीन ही राज्यों से राजस्थान कम था।
किस हाइवे पर कहां-कहां ब्लैक स्पॉट
जयपुर-अजमेर हाइवे : 200 फीट बाइपास चौराहा, गाड़ोता तिराहा, दांतरी तिराहा, महला तिराहा, मोखमपुरा तिराहा, सावरदा मोड़, गिदानी मोड़
जयपुर-सीकर हाइवे : बड़ पीपली, जैतपुरा, मिलन सिनेमा चौराहा, बाजौर बस स्टैंड
जयपुर-आगरा हाइवे : समलेटी ठेकड़ा, पीपलखेड़ा, सिकंदरा चौराहा, खेड़ली मोड़, पाटोली, दौसा कलेक्ट्री चौराहा, कालाखो, बाचरेन
अजमेर-उदयपुर हाइवे : लामाना चौराहा, राधास्वामी सत्संग भवन चौराहा, राजगढ़ चौराहा, पीपलाज चौराहा, खरवा चौराहा
अजमेर-भीलवाड़ा हाइवे : 27 मिल चौराहा, सथाना चौराहा
जयपुर-कोटा हाइवे : बीलवा कट, बलोप पुलिया, बड़ा नयागांव, बसोली मोड़, हिंडौली बायपास चौराहा, तालेड़ा तिराहा
जयपुर- जोधपुर-जैसलमेर हाइवे : आगोलाई तिराहा, खारी बेरी, बंबोर, दांतीवाड़ा
जोधपुर-बाड़मेर हाइवे : बोरानाड़ा बस स्टैंड, धवा
ऊंचा नंगला-धौलपुर हाइवे : रूपवास कट, बोकोली तिराहा, खानुवा मोड़
करौली-धौलपुर हाइवे : खैरनाड़ी, तसीमा
उदयपुर-अहमदाबाद हाइवे : खांडी ओबरी, काया, कानपुरा, एकलिंगपुरा, बलिचा बायपास, जगलिया
जयपुर-दिल्ली हाइवे : जागुवास (बहरोड), बुढ़लिया पुल (शाहजहांपुर)
कोटा-बारां हाइवे : पलायथा